Aðalhagfræðingur Íslandsbanka vonar að í sögubókum verði kórónuveirukreppunnar minnst sem stystu efnahagsdýfu í sögu landsins. Í nýrri þjóðhagsspá bankans er því spáð að hagur fari að vænkast á þessu ári. Allt veltur á því hversu hratt og vel ferðaþjónustan nær vopnum sínum.
Í spánni er því velt upp hvort árið 2021 verði raunverulega árið eftir kórónuveirukreppuna. Það er talið líklegt en þó ekki víst. Framhaldið veltur á því hvernig faraldrinum vindur fram. Stærsti óvissuþátturinn snýr að ferðaþjónustunni. Grunnspá bankans gerir ráð fyrir 700 þúsund ferðamönnum í ár, eða þriðjungi þess fjölda sem kom árið 2019. Flestir komi þeirr á seinni hluta árs. Árið 2022 verði þeir orðnir 1,3 milljón. Gangi þetta eftir gerir bankinn ráð fyrir rúmlega 3 prósenta hagvexti á árinu og 5% á því næsta. Atvinnuleysi fari þó ekki að láta undan fyrr en á seinni hluta árs og verði 9,4% að meðaltali í ár en tæp 5% á næsta ári. Bankinn spáir því að viðskiptajöfnuður við útlönd verði jákvæður um rúmlega eitt prósent á árinu, krónan styrkist og verðbólga verði komin undir 2,5% markmið Seðlabankans í lok árs.
Bjartari sviðsmynd bankans gerir ráð fyrir því að hingað komi milljón ferðamenn í ár og atvinnuleysi hjaðni hratt með vorinu. Dekkri sviðsmyndin spáir 400 þúsund ferðamönnum, þá yrði atvinnuleysið þrálátara, hagvöxtur lítill og hætt við að heimili og fyrirtæki lendi í vanda.
Í spánni segir að traust staða flestra heimila dempi hagsveiflunna og dragi úr sveiflum á íbúðamarkaði. Þá hafi seðlabankinn mildað gjaldeyrissveiflur umtalsvert með aðgerðum sínum. Faraldurinn hafi sýnt fram á styrk hagkerfisins en líka dregið fram hversu mikið það á undir ferðaþjónustunni. Jón Bjarki Bentsson, aðalhagfræðingur Íslandsbanka segir að veiran hafi ekki valdið hagkerfinu miklum varanlegum skaða.